ঝিনাইদহ প্রতিনিধিঠিকাদারি না পাওয়ায় ঝিনাইদহ-৩ আসনের সরকারদলীয় সংসদ সদস্যের ছোট ভাই দেশের বৃহত্তম বীজ উত্পাদন খামার দত্তনগর ফার্মে হামলা চালিয়ে উপপরিচালকের বাসা ও অফিস তছনছ করেছে। এমপির ভাইয়ের হাতে কর্মরত রাজমিস্ত্রি, ফার্মের গার্ড ও অফিস পিয়নসহ চারজন আহত হয়েছেন।বিএডিসি দত্তনগর খামারের কুশোডাঙ্গা ফার্মের উপপরিচালক মিজানুর  রহমান রুবেল জানান, বৃহস্পতিবার স্থানীয় এমপি শফিকুল আজম খান চঞ্চলের ছোট ভাই রফিকুল আজম খান বিপ্লব কিছু লোকজন নিয়ে ফার্মে প্রবেশ করে কর্মচারীদের অশ্রাব্য ভাষায় গালাগাল করতে থাকে। একপর্যায়ে তারা কর্মরত রাজমিস্ত্রি বেলায়েত, রাজা মিয়া, আনসার বাহিনীর সদস্য সিরাজুল ইসলাম ও অফিস পিয়ন কামাল হোসেনকে মারধর করে। এমপির ভাইয়ের এ বেপরোয়া আচরণে ফার্মের কর্মচারীরা ভয়ে এদিক-ওদিক দৌড়াদৌড়ি করতে থাকেন। কুশোডাঙ্গা ফার্মের ভাণ্ডাররক্ষক আফজাল হোসেন জানান, হামলার সময় বিপ্লব উপপরিচালকের বাসভবনে হামলা চালিয়ে জানালা,  দরজা ও আসবাবপত্র ভাংচুর করে। এ সময় উপপরিচালক মিজানুর রহমান রুবেল কর্মস্থলে উপস্থিত ছিলেন না। মিজানুর রহমান রুবেল আরও জানান, বিএডিসির সদর দফতর থেকে ৯ লাখ ৮৯ হাজার টাকার কাজ পেয়েছেন মাগুরার মেসার্স জাবির এন্টারপ্রাইজ। ওই প্রতিষ্ঠানের ঠিকাদার মো. এইজার রহমান ২০১০ সালের ১১ নভেম্বর সদর দফতরের প্রকল্প পরিচালক ড. মো. সিরাজুল ইসলাম স্বাক্ষরিত ১১৮নং কার্যাদেশে কাজটি করার অনুমতি লাভ করেন। এ ব্যাপারে মহেশপুর সদর থানার ওসি এমপির ভাইয়ের পক্ষে সাফাই গেয়ে জানান, ডিডি সাহেব গোপনে কোটেশন টেন্ডার মাগুরার এক ঠিকাদারকে  পাইয়ে দিয়েছেন বলে মহেশপুরের ঠিকাদারদের ক্ষোভ রয়েছে। দুদিন ডিডি সাহেবকে খুঁজতে গিয়ে কর্মস্থলে না পেয়ে তারা হামলা চালিয়েছে বলে ওসি স্বীকার করেন। এ ব্যাপারে কেউ থানায় মামলা করতে আসেননি বলেও জানান তিনি। অন্যদিকে মহেশপুর উপজেলা নির্বাহী কর্মকর্তা জানিয়েছেন, তিনি ঘটনাস্থল পরিদর্শন করে দেখেছেন। ডিডির বাড়িতে হামলার চিহ্ন রয়েছে এবং গার্ডসহ কর্মচারীদের মারধর করা হয়েছে। অন্যদিকে মহেশপুর উপজেলা চেয়ারম্যান আওয়াম লীগ নেতা ময়েজউদ্দীন হামীদ ঘটনার সত্যতা স্বীকার করে জানান, একজন ডিডির বাসভবনে হামলা চালিয়ে এমপির  ভাই একটি খারাপ নজির স্থাপন করেছে। দলীয় ফোরামে এ নিয়ে আলোচনা হয়েছে। কেউই বিষয়টি শুনে ভালো বলেননি। এ নিয়ে দলের মধ্যে নানা প্রতিক্রিয়ার সৃষ্টি হয়েছে বলে তিনি জানান। এ ব্যাপারে এমপি চঞ্চলের ছোট ভাই বিপ্লবের মোবাইলে একাধিকবার ফোন দিলেও তিনি ফোন রিসিভ করেননি।http://www.amardeshonline.com/pages/details/2011/01/01/60906